SA juig oor reënFoto: pixabay. Mense landwyd het gejuig toe die druppels Dinsdag begin val en vir ŉ wyle ŉ klein bietjie verligting van die droogte gebring het. Noordwes en die Vrystaat het veral guns geniet. Die droogte wat tans oor groot dele van Suid-Afrika ervaar word, is die gevolg van ŉ herhalende reeks droogtetydperke en uitermatige warm toestande, wat kenmerkend is van die weerverskynsel El Niño. Die Suid-Afrikaanse Weerdiens meen dit sal Suid-Afrika ’n hele ruk neem om van die droogte te herstel. Daar word vir dele van die land nóg reën voorspel vir die res van die week. Kyk hier hoeveel reën jou provinsie reeds gekry het en of jy nóg te wagte kan wees: Gauteng Daar is 20 mm reën tussen Dinsdag en Woensdag in Wonderboom aangeteken, die meeste vir die provinsie. Johannesburg het agter in die ry gestaan met ŉ skamele 7 mm. Pretoria kan die heel week nog reën verwag met maksimum temperature tussen 27 en 32 °C . Daar is ŉ 60% kans vir reën Vrydag en 30% die naweek. Bronkhorstspruit het 17 mm gekry, Pretoria 12 mm en Zuurbekom 14 mm. Mpumalanga Witbank het die meeste reën gehad met 15 mm wat aangeteken is en slegs 1 mm in Baberton. Daar is egter ŉ 60% kans vir reën Woensdag, Donderdag en Sondag. Secunda het 13 mm gekry, Ogies 14 mm en Ermelo 11 mm. Limpopo Warmbad het 19 mm reën aangeteken en Mara en Tzaneen slegs 1 mm. Daar is egter ŉ 60% kans vir reën vandag in Polokwane met vooruitsigte vir reën die naweek. Saterdag se maksimum temperatuur sal tot 33 °C styg. Oudestad en Lephalale het albei 14 mm gekry en Levubu 4 mm. Noordwes Lichtenburg in Noordwes is behoorlik nat met 36 mm reën. Die heel minste reënval in dié provinsie is by die Hartbeespoortdam aangeteken (9 mm). Vryburg het tot Vrydag ŉ 30% kans op reën. Die res van Noordwes het ook nie droëbek verbygegaan nie. Leeukop het 19 mm gekry, Phitshane 28 mm en Potchefstroom 23 mm. Vrystaat Bethlehem het lekker gereën gehad met 28 mm, terwyl Glen College en Wepener net 1 mm gekry het. Bloemfontein kan tot Sondag reën verwag met Saterdag se maksimum temperatuur wat op 30 °C staan. Frankfort het 22 mm gekry, Kroonstad 14 mm en Vrede 19 mm. Noord-Kaap Dit het skaars hier gereën met Postmasburg wat 7 mm aangeteken het en Twee Rivieren en Upington albei net 1 mm. Springbok se temperature is relatief laag op 21-24 °C, maar geen reën word vir die dorp vir die res van die week voorspel nie. Brandvlei het slegs 2 mm aangeteken. Wes-Kaap Vredendal in die Wes-Kaap het maar aan die agterspeen gesuig met 1 mm. Die Moederstad het Donderdag, Vrydag en Saterdag ŉ 30% kans op reën. Temperature sal Saterdag tot 18 °C daal. Oos-Kaap Dié provinsie het byna geen reën gekry nie: Jamestown het 3 mm aangeteken, Somerset-Oos, Lady Grey, Buffelsfontein, Barkly-Oos en Aliwal-Noord almal 2 mm en Graaf-Reinet slegs 1 mm. Oos-Londen het Woensdag en Donderdag ŉ 30% kans op reën maar dit sal ŉ droë naweek vir dié stad wees. KwaZulu-Natal Ladysmith het 19 mm aangeteken, met Babanango kort op sy hakke met 13 mm. Mount Edgecombe het egter net 2 mm gekry. Richardsbaai kan bewolkte en reënerige toestande te wagte wees tot in volgende week. Mooirivier het 8 mm aangeteken, Kokstad 3 mm en Durban 2 mm. Cobus Olivier, ŉ wetenskaplike by die Suid-Afrikaanse Weerdiens, het bevestig dat die weerdiens steeds bogemiddelde reënval in die somer reënvalgebiede tydens November, Desember en Januarie verwag. Volgens die weerdiens toon die Indiese Oseaan-dipool ŉ negatiewe ontwikkeling, wat gewoonlik beteken die beweging van vog van die Indiese Oseaan na die sub-kontinent word onderdruk. “Dit is die stelsel wat ons ŉ aanduiding gee om in die lente dalk minder as die normale reënval te verwag,” het Olivier verduidelik.